KYK: Gaan Jacinda alleen regeer in Nieu-Seeland? | Netwerk24
Jacinda Ardern, Nieu-Seeland se premier wie se party Saterdag die land se nasionale verkiesing oortuigend gewen het, het Sondag gesê sy sal binne drie weke 'n regering vorm, maar het nie gesê of sy alleen sal regeer of 'n koalisie sal vorm nie.
Ardern se middel-linkse Arbeidersparty het Saterdag se verkiesing met 'n groot meerderheid gewen. Dit is die grootste oorwinning in meer as 'n halwe eeu.
"Ons sal eers oor drie weke finaal oor die struktuur van die regering besluit, maar my verwagting is dat ons solank aan die raamwerk sal werk," het Ardern op 'n mediakonferensie gesê.
Die Arbeidersparty het 64 van die 120 setels in die parlement gewen.
Ardern en die Arbeidersparty was die afgelope drie jaar in 'n koalisie met die Green Party, asook die nasionalistiese New Zealand First.
Hoewel Ardern nie verdere steun nodig het nie, is koalisies die norm in Nieu-Seeland as partye konsensus wil bou.
"Ek is iemand wat voortbou op konsensus, maar ek sal ook aan die nuwe mandaat moet werk wat die Arbeidersparty nou gekry het," het Ardern gesê.
Ardern het moontlik die verkiesing so ver gewen oor hoe sy die Covid-19-pandemie in Nieu-Seeland gehanteer het. Sy het ook werk gemaak van wette rondom vuurwapens nadat 51 mense verlede jaar in twee moskees in Nieu-Seeland doodgeskiet is. – Reuters